Author: administrator
Company: Abyss

Predkladacia správa

            Materiál „Návrh Ministerstva pôdohospodárstva, životného prostredia a regionálneho rozvoja SR na čiastočné rozdelenie dodatočných finančných  prostriedkov pre SR zo zdrojov EÚ v súvislosti s opatreniami na odstraňovanie škôd spôsobených povodňami a opatreniami                  na ochranu pred povodňami” predkladá na rokovanie vlády SR minister pôdohospodárstva, životného prostredia a regionálneho rozvoja Slovenskej republiky ako iniciatívny materiál v nadväznosti na uznesenie vlády SR č. 472/2010 zo dňa 14. 7. 2010.
Nariadenie Rady (ES) č. 1083/2006 v prílohe II, v odseku 10, uvádza, že ak sa v roku 2010 zistí, že sa kumulovaný HDP niektorého členského štátu za obdobie rokov 2007 – 2009 odchýlil         o viac ako ±5 % od kumulovaného HDP odhadovaného v roku 2005, pričom sa započítava aj vplyv výkyvov výmenných kurzov, sumy pridelené tomuto členskému štátu na toto obdobie sa zodpovedajúcim spôsobom upravia. Čistý účinok takýchto úprav bez ohľadu na to, či je kladný, alebo záporný, nesmie prekročiť 3 miliardy Eur. Európska komisia oficiálne informovala Európsky parlament a Európsku radu o technickej úprave finančného rámca pre roky 2011 – 2013 v súlade s pohybom HDP vrátane úpravy súm alokovaných z fondov podporujúcich kohéziu príslušným členským štátom o rozdiel medzi odhadovanou a skutočnou výškou HDP v období 2007 – 2009. V súlade s článkom 16 a 17 medziinštitucionálnej dohody zo 17. mája 2006 sa navyšujú disponibilné prostriedky pre Slovenskú republiku o 137 711 534 Eur.  Uznesením vlády SR č. 546/2010 z 8. augusta 2010 bolo schválené využitie časti dodatočných finančných prostriedkov pre SR zo zdrojov EÚ na na realizáciu čiastkových investičných projektov projektu Európske hlavné mesto kultúry Košice 2013 v sume 60 mil. eur. 

Materiál obsahuje zdôvodnenie návrhu na rozdelenie časti dodatočných finančných prostriedkov, pridelených z fondov ES Slovenskej republike v roku 2010 vo výške 49 448 841 Eur. Nerozdelená suma dodatočných finančných prostriedkov vo výške 28 262 693 Eur  nie je predmetom tohto návrhu a bude predmetom osobitného materiálu predloženého na rokovanie vlády SR v termíne, ktorý umožní predložiť dotknuté operačné programy v revidovanom znení na schválenie Európskej komisii v termíne do 31. 10. 2010. Predložený návrh vytvára podmienky pre naplnenie priorít vlády Slovenskej republiky v súvislosti s odstraňovaním škôd spôsobených povodňami v roku 2010 a s prijímaním protipovodňových opatrení vo viacerých regiónoch Slovenska. Materiál je vypracovaný v nadväznosti na uznesenie vlády SR č. 472/2010 zo 14. 7. 2010 a vzhľadom na naliehavú potrebu riešiť vzniknutú situáciu v obciach najviac postihnutých povodňami  je predložený materiál na skrátené medzirezortné pripomienkové konanie. 
V materiáli sa navrhuje zvýšenie alokácie pre relevantné oblasti podpory Regionálneho operačného programu, ktorých prostredníctvom je možné realizovať aktivity zamerané na regeneráciu sídiel a  na obnovu hmotnej infraštruktúry samospráv (miestne komunikácie,  cesty II. a III. triedy, chodníky, mosty, lávky, verejné priestranstvá a pod.). 
Vzhľadom na dosiahnutý pokrok v implementácii Regionálneho operačného programu a úroveň prerozdelených finančných prostriedkov je možné tieto aktivity realizovať takmer výlučne z dodatočnej alokácie na program, ktorá bude cielene určená najviac postihnutým lokalitám. Predmetom návrhu je tiež vykonanie revízie Operačného programu Životné prostredie v záujme podpory ochrany pred povodňami s cieľom podpory aktivít súvisiacich s čistením hydromelioračných kanálov. Revízia operačných programov je navrhovaná formou zapracovania dodatočných alokácií finančných prostriedkov na vybrané oblasti podpory a tiež formou realokácie finančných prostriedkov v rámci existujúcich prioritných osí operačných programov na základe vykonaných analýz, resp. hodnotení.
Predmetom materiálu je zabezpečenie vypracovania návrhov revidovaných operačných programov a ich predloženie na schválenie jednotlivým monitorovacím výborom v termíne        do 30. 9. 2010. Na základe požiadavky Európskej komisie, Centrálneho koordinačného orgánu a Certifikačného orgánu budú z pozície riadiacich orgánov ROP a OPŽP pripravené komplexné ucelené revízie operačných programov tak, aby boli v termíne do 31.10.2010 predložené Európskej komisii.
Materiál má vplyv na štátny rozpočet z pohľadu potreby zabezpečenia spolufinancovania navýšených finančných prostriedkov EÚ. Materiál má zároveň pozitívny ekonomický vplyv, environmentálny vplyv a vplyv na zamestnanosť a podnikateľské prostredie.